Document ID: 32007D0130

KOMISJONI OTSUS,
20. veebruar 2007,
millega muudetakse otsust 2003/71/EÜ, et pikendada selle kohaldamisaega, ning tunnistatakse kehtetuks otsus 2003/70/EÜ
(teatavaks tehtud numbri K(2007) 492 all)
(EMPs kohaldatav tekst)
(2007/130/EÜ)
EUROOPA ÜHENDUSTE KOMISJON,
võttes arvesse Euroopa Ühenduse asutamislepingut,
võttes arvesse nõukogu 15. juuli 1991. aasta direktiivi 91/496/EMÜ (millega nähakse ette ühendusse kolmandatest riikidest saabuvate loomade veterinaarkontrolli korraldamise põhimõtted ning muudetakse direktiive 89/662/EMÜ, 90/425/EMÜ ja 90/675/EMÜ), (1) eriti selle artikli 18 lõiget 7,
võttes arvesse nõukogu 18. detsembri 1997. aasta direktiivi 97/78/EÜ, milles sätestatakse kolmandatest riikidest ühendusse toodavate toodete veterinaarkontrolli põhimõtted, (2) eriti selle artikli 22 lõiget 6,
ning arvestades järgmist:
(1)
Lõhe nakkava aneemia (ISA) esinemise tõttu Fääri saartel võeti vastu komisjoni 29. jaanuari 2003. aasta otsus 2003/71/EÜ teatavate kaitsemeetmete kohta seoses lõhe nakkava aneemiaga Fääri saartel (3) Kõnealust otsust kohaldatakse 31. jaanuarini 2007.
(2)
EÜ - Fääri saarte ühiskomitee 8. detsembri 2005. aasta otsusega nr 2/2005 (otsuse nr 1/2001 (millega kehtestatakse ühelt poolt Euroopa Ühenduse ning teiselt poolt Taani valitsuse ja Fääri saarte kohaliku valitsuse vahelist kokkulepet täiendava veterinaarküsimusi käsitleva protokolli rakendussätted) muutmise kohta) (4) kiidetakse heaks teatavaid kalahaigusi, sealhulgas lõhe nakkava aneemiaga nakatunud kalu käsitlev situatsiooniplaan (edaspidi “situatsiooniplaan”), mille Fääri saared esitasid vastavalt nõukogu 24. juuni 1993. aasta direktiivi 93/53/EMÜ (millega kehtestatakse minimaalsed ühenduse meetmed teatavate kalahaiguste tõrjeks) (5) artiklile 15.
(3)
Situatsiooniplaan hõlmab direktiivi 93/53/EMÜ artikli 6 kohast kõrvaldamiskava ning vaktsineerimismenetlust. Vaktsineerimist kasutatakse endiselt tõrjestrateegiana. Et vältida haiguse levimist nakatumata piirkondadesse, tuleb jätkata otsuses 2003/71/EÜ sätestatud kaitsemeetmete kohaldamist seni, kuni kestab vaktsineerimine.
(4)
Nõukogu 24. oktoobri 2006. aasta direktiivis 2006/88/EÜ (vesiviljelusloomade ja vesiviljelustoodete loomatervishoiunõuete ning teatavate veeloomadel esinevate taudide ennetamise ja tõrje kohta) (6) sätestatakse, et ülevõtmismeetmeid, mille liikmesriigid kõnealuse direktiivi kohaselt on vastu võtnud, tuleb kohaldada alates 1. augustist 2008. Seega tuleb otsus 2003/71/EÜ enne seda kuupäeva läbi vaadata.
(5)
Seepärast tuleks otsust 2003/71/EÜ muuta, et selle kohaldamine jätkuks 31. jaanuarist 2007 kuni 31. juulini 2008.
(6)
Lõhe nakkava aneemia (ISA) esinemise tõttu Norras võeti vastu komisjoni 29. jaanuari 2003. aasta otsus 2003/70/EÜ (7) teatavate kaitsemeetmete kohta seoses lõhe nakkava aneemiaga Norras. Kõnealust otsust kohaldati kuni 1. veebruarini 2004. Selguse huvides tuleks kõnealune otsus selgesõnaliselt kehtetuks tunnistada.
(7)
Käesoleva otsusega ette nähtud meetmed on kooskõlas toiduahela ja loomatervishoiu alalise komitee arvamusega,
ON VASTU VÕTNUD KÄESOLEVA OTSUSE:
Artikkel 1
Otsuse 2003/71/EÜ artiklis 6 asendatakse kuupäev 31. jaanuar 2007 kuupäevaga 31. juuli 2008.
Artikkel 2
Otsus 2003/70/EÜ tunnistatakse kehtetuks.
Artikkel 3
Käesolev otsus on adresseeritud liikmesriikidele.
Brüssel, 20. veebruar 2007

Labels: 3
0
18
6